Татарстан Республикасы Нурлат муниципаль районы Колбай Мораса урта гомуми белем мәктәбенең туган тел һәм әдәбият укытучысы

**Галиуллина Рәмзия Гасым** кызы

Рәмзия Гасым кызы Галиуллина- Нурлат районының гүзәл табигатьле Колбай Мораса авылы кызы. Ул, 1972 нче елның 17 нче апрелендә, 3 балалы гаиләдә икенче бала булып дөньяга килгән. Сабыйлык мизгелләре, якты хатирәләр белән тулы мәктәп еллары сизелми дә үтеп киткәннәр.

... Күңеленә туган ягы табигатенең бар матурлыгын, халкының эчкерсезлеген, кешелеклелеген сеңдереп үскән гади авыл кызының да киләчәккә һөнәр сайлар вакыты җитә. 1989 нчы елда урта мәктәпне тәмамлагач, Казан шәһәренең 1 нче номерлы педагогия көллиятенә читтән торып укырга керә һәм тәрбияче белгечлеге алып чыга. 2001 нче елда исә Казан Дәүләт институтының филология факультетын тәмамлый.1989 нчы елда туган авылы балалар бакчасында тәрбияче булып эшли башлый. 1990 нчы елдан Рәмзия Гасым кызы үзенең хезмәт юлын Колбай Мораса урта мәктәбендә татар теле һәм әдәбияты укытучысы буларак дәвам итә.

“Укытучы булып туарга кирәк”, - ди халык. Бу сүзләрдә хаклык бардыр Укытучы һөнәренә югары уку йортларында өйрәтәләр, укыталар, ләкин чын укытучы булырга өйрәнеп буламы? Зур ышаныч белән әйтергә мөмкин: чын укытучы булу-табигатьтән бирелгән талант. Нәкъ менә Галиуллина Рәмзия Гасым кызына бирелгән дә инде бу талант. Балаларны ярату һәм яраттыра белү,белемгә, яңалыкка омтылу, түземлелек, сабырлык, тәртиплелек, җыйнаклык, вакытны дөрес бүлә белү һәм тагын бик күп сыйфатларны туплаган мөгаллимәнең күпьеллык эш стажы шуны раслый. Укытучы булу-җаваплы һөнәр диләр , ләкин укытучы – ул һөнәр генә түгел, яшәү рәвеше дә. Дәрестә тәртип булдырып, зур уңышларга ирешеп, авторитет казанып була, ләкин көчләп  яраттырып булмый. Син үзең беренче адым ясамыйча, бала сиңа күңелен ачмаячак. Рәмзия Гасым кызы һәр бала күңеленә ачкыч таба белә. Үзенең укучылары өчен ул беренче көннәрдән үк яраткан укытучы да, ышанычлы дус та, юл күрсәтүче дә.

Рәмзия Гасым кызы- киң белемле, эрудицияле, иҗади эзләнүчән шәхес, үзенең һөнәри осталыгын камилләштерүдә даими эшләүче укытучы.

34 ел дәвамында укучыларга белем һәм тәрбия биргән, туган тел, әдәбият фәннәренең асылына төшендергән, балалар, ата-аналар ихтирамын казанып хезмәт иткән зыялы мөгаллимәнең укытучы булып китүе һәм шул хезмәт юлында югары уңышка ирешүенең серләре белән Рәмзия Гасым кызының шәхсән үз фикерләрен дә язып китми мөмкин түгел.

“Борынгыдан ук һәр татар авылында мәдрәсәләр булган. Шундый мәдрәсәләрнең берсе моннан 433 еллар элек, якынча 1590 нчы елда Колбай Мораса авылында да төзелә. Бу мәдрәсәдә кемнәр генә укымаган да, нинди генә зыялыларыбыз үсеп чыкмаган?!

Шулардан Габдерәхим Утыз Имәни, Әл-Болгари, Габделҗаббар Кандалый, татар театрына нигез салучы, режиссер, авылдашыбыз Габдулла Кариев, галим Сәлам Алишев, Казан университеты доценты Сафин Дәүләтша, тел галиме Әнвәр Хәйри исемнәрен зур горурлык белән телгә алам.

Менә мин инде 34 ел хезмәт дәверендә, шул күренекле шәхесләребез йөргән сукмактан атлап, яраткан эшемә ашыгам. Шундый остазлар сызган юлдан тайпылмый барып, бай туфраклы, тирән мәдәни катламлы җирлеккә укучыларым белән яңа орлыклар чәчәм.

Укучыларга милли тәрбия бирү, аларның һәрберсендә туган телгә мәхәббәт уяту максатыннан, мәктәптә төрле чаралар үткәрелә. Дәресне эчтәлекле һәм мавыктыргыч итеп үткәрү өчен, һәр дәрескә җентекләп әзерләнәм. Яңа педагогик технологияләрне, күренекле галим-методистларның педагогик фикерләрен өйрәнеп, аларны гамәлдә сынап карыйм. Үз фәнемә кызыксыну уяту максатыннан, эчтәлекле дә, шул ук вакытта кызыклы да дәрестән тыш чаралар оештырам. Туган тел атналыклары, язучылар, күренекле кешеләр белән очрашу кичәләре дисеңме, викторина, милли уеннар,төрле бәйрәмнәрне әйтәсеңме... Шул ук вакытта, район буенча үткәрелгән семинарларда чыгышлар ясыйм, ачык дәресләр, осталык дәресләре, сыйныф сәгатьләре үткәрәм.

Республика һәм район күләмендә үткәрелә торган төрле юбилей кичәләрендә, шулай ук вакытлы матбугат уздыра торган инша бәйгеләрендә, башка бәйге-чараларда укучыларымның катнашуына ирешәм. Шунысы куанычлы: минем укучыларым төрле иҗади бәйгеләрдә катнашып, күп кенә зур уңышларга, җиңүләргә ирештеләр. Өчъеллык нәтиҗә күрсәткәнчә,укучыларым район күләмендә 41 алдынгы урын яуласалар, республикада исә 30 лап призлы урынга лаек булдылар. Татар теле фәненнән үткәрелгән олимпиадалар һәр уку елы саен куанычлы нәтиҗәләр китерә. 2015 нче елдан алып татар теле һәм әдәбиятыннан республикакүләм олимпиадада призерларның саны 28 гә җитте. Агымдагы уку елында гына да, туган тел һәм әдәбиятыннан үткәрелгән олимпиадада катнашып, укучылар 8 призлы урын яуладылар. 11 нче сыйныфтагы өч укучым да туган телдән Бердәм Дәүләт имтиханын югары балларга тапшырдылар.

Сәләтле баланы эзләп табарга, ачыкларга һәм аңа теләктәшлек күрсәтүне вакытында нәтиҗәле башкарырга кирәк. Әнә шундый күпъяклы һәм эзлекле эш алып бару нәтиҗәсендә, укучыларның белем алу дәрәҗәсе һәм иҗади активлыгы һаман үсә бара .Шулай эшләгәндә генә югары уңышларга ирешергә мөмкин.

“Өзлексез эштән башка мин, гомумән,талантны саклап кала алырлык тагын ниндидер көч булуына ышанмыйм.Аннан башка иң зур талант та комда үзенчә юл яра алмыйча, чүлдә югалып калган чишмә кебек, юкка чыгачак”,- дигән Ф.И.Шаляпин. Бөек рус җырчысының бу канатлы сүзләре әдәбият һәм сәнгать әһелләренә генә түгел,турыдан-туры безгә дә кагыла.Чыннан да, үзенең сәләтен һәм педагогик осталыгын үстерү өстендә даими эшләгән укытучы гына заман белән бер сафта атлый ала. Укучыларым белән беррәттән, үзем дә төрле бәйгеләрдә көчемне сынап карап, зур җиңүләр яуладым:

2008 нче елда Бөтенроссия “Мәгариф илкүләм проекты”җиңүчесе;

2009 нчы елда район буенча “Ел укытучысы” бәйгесе җиңүчесе;

2010 нчы елда “Без кабызган утлар” бәйгесендә дипломант;

2011нче елда республикакүләм "Мастер-класс" бәйгесендә дипломант;

2014 нче елда "Иң яхшы укытучы" гранты җиңүчесе;

2015 нче елда "Район башлыгы гранты” иясе;

2015 нче елда куст буенча үткәрелгән "Ел сыйныф җитәкчесе" бәйгесендә II урын;

2015 нче елда куст буенча "Ел укытучысы" бәйгесендә II урын;

2016 нчы елда куст буенча үткәрелгән "Ел сыйныф җитәкчесе" бәйгесендә III урын;

2017 нче елда “Мәгарифтәге казанышлары өчен” күкрәк билгесе;

2020 нче елда “Татарстанга 100 ел” медале иясе;

2021 нче елда Район башлыгы грамотасы иясе;

2023 нче елда Татарстан Республикасы мәгариф министрлыгының “Рәхмәт хаты” иясе;

2023 нче елда Бөтендөнья Татар Конгрессының “Рәхмәт хаты” иясе;

2023 нче елда “Мәгарифтәге казанышлары өчен” күкрәк билгесе иясе

Галиуллина Рәмзия Гасым кызы, 2022 нче елда “Иң яхшы 100 мәктәп” грантында катнашып, премиягә лаек булды. Бу грант мәктәптә музей ачу өчен тотылды. Грант акчасына экспонатлар өчен җиһаз, техник чаралар алынды.

2022 нче елда туган тел укытучылары өчен үткәрелгән грантта да зыялы мөгаллимә 50 меңлек премиягә лаек дип табылды. Бу грантны алыр өчен укытучы “Дәрестән соң чараларда укучыларны татар халкының гореф – гадәтләре,йолалары, бәйрәмнәре үрнәгендә тәрбияләү” проекты белән җиңү яулады. Рәмзия Гасым кызы авыл һәм мәктәп күләмендә үткәрелгән милли йолаларыбызны үз эченә алган җыентык эшләде.

Укучылар сәләтен үстерү өстендә нәтиҗәле эшләп килүче укытучы буларак, Галиуллина Рәмзия Гасым кызы шуңа басым ясый: бүген укучыларны кызыксындыру өчен дә, аларның сәләтләрен үстерү өчен дә бөтен мөмкинлекләр дә бар: кабинет саен экран, укытучы саен ноутбук!

Төрле бәйгеләр аша укучыны ил, хәтта дөнья күләмендә танытып

була! Укучыга бирелә торган премияләр, грантлар – болар барысы да баланы

кызыксындыра, укытучының эшчәнлеген җиңеләйтә. Яшь буынга һәрьяктан үрнәк булып, аларның уңышларына сөенеп, күңел биреп, тәм табып эшләргә генә кирәк.

Хатирәләр аша узган вакытны барлыйсың ... Ярты гасырдан артык гомернең 34 елы педагогик хезмәткә багышланган.

Укытучы һөнәрен сайлаганына һич кенә дә үкенми Рәмзия Гасым кызы. Балаларны, үзенең фәнен яраткан, һәрдаим яңалыкка омтылган укытучының шәкертләре арасында шәфкать туташлары, тәрбиячеләр,хисапчылар, инженерлар, төзүчеләр, укытучылар бар. Хәзер инде үзләре гаилә корып,балалар үстерәләр. Мәктәп тәмамлауларына күп еллар үтсә дә, укучылары остазлары белән хәбәрләшәләр, аралашалар. . Ул мизгелләр мактаулы кәгазьләрдән дә кыйммәтрәк бит...Димәк, укытучының куйган хезмәте бушка китмәгән, балаларның тәрбияле кеше булуында аның да өлеше бар!

Рухи кыйммәтләребезне киләчәк буынга тапшыручы татар теле мөгаллимәсе Галиуллина Рәмзия Гасым кызы яраткан хезмәтеннән тәм, тормыштан ямь табып яши.

Хөрмәтле Рәмзия Гасым кызы! Сез– үз эшенең остасы булган чын укытучы! Бу Сезнең һөнәрегез генә түгел, бу - Сез сайлаган язмыш та.